‘Romanse-slenter’ kos slagoffers byna ŉ miljoenFoto bloot ter illustrasie. (Foto: Pratik Gupta / Unsplash) ŉ Man en vrou wat glo R930 000 uit hul slagoffers tydens ŉ “romanse-slenter” geswendel het, is Vrydag deur die polisie se eenheid vir kubermisdaad in hegtenis geneem. AO Joseph Swartbooi, polisiewoordvoerder, sê die verdagtes – ŉ Nigeriese man (51) en ŉ 28-jarige vrou – is in die vroeë oggendure in die Wes-Kaap in hegtenis geneem nadat die polisie ŉ opsporingsoperasie in Khayelitsha en Parklands uitgevoer het. Die polisie se operasie spruit uit ŉ ondersoek na dié slenter wat slagoffers glo byna ŉ miljoen rand gekos het. Swartbooi het nie veel oor die aard van die slenter uitgewy nie, maar wel gesê dat die verdagtes glo direk daarmee verbind kan word. Die polisie het ook beslag op verskeie elektroniese toestelle gelê. Hulle word onder meer van bedrog en diefstal aangekla. Hulle word ook deur klagte wat met georganiseerde misdaad verband hou in die gesig gestaar. Die verdagtes sal binnekort in die Atlantis-landdroshof verskyn.